Cámara de

Comptos

De Navarra

Nafarroako

Kontuen

Ganbera

Foru Administrazioan

informatika

kontratatzea eta kudeatzea

(2011-2015)

2016ko ekaina

Aurkibidea

*Orrialdea*

[I. Sarrera 3](#_Toc465408996)

[II. Foru Administrazioko informatikaren kudeaketa 4](#_Toc465408997)

[III. Helburua, norainokoa eta mugak 11](#_Toc465408998)

[IV. Konklusioak eta gomendioak 16](#_Toc465408999)

[IV.1 Foru Administrazioko informatikari lotutako gastuak izan duen bilakaera (2011-2015) 16](#_Toc465409000)

[IV.2 Legezkotasunaren betetzeari buruzko iritzia 21](#_Toc465409001)

[IV.3 Amaierako konklusioa eta gomendioak 23](#_Toc465409002)

[Eranskinak 25](#_Toc465409003)

[I. eranskina. Informatikaren, Telekomunikazioen eta Berrikuntza Publikoaren Zuzendaritza Nagusiaren antolaketa egitura 27](#_Toc465409004)

 [27](#_Toc465409005)

[2. eranskina Foru Administrazioko informatika zerbitzugintzari buruzko jarduera-adierazleak (2011-2015) 28](#_Toc465409006)

[Behin-behineko txostenari aurkeztutako alegazioak 31](#_Toc465409007)

[Behin-behineko txostenari aurkeztutako alegazioei Kontuen Ganberak emandako erantzuna 33](#_Toc465409008)

I. Sarrera

Kontuen Ganberak bere ekimenez onartu zuen 2011-2015 aldian Foru Administrazioan informatika kontratatzeari eta kudeatzeari buruzko fiskalizazio-txostena egitea, eta lan hori 2015. urteko fiskalizazio-programan sartu zuen.

Lan hori 2015eko abendutik 2016ko martxora arte egin zuen auditoriako hiru teknikarik eta auditore batek osatutako lantalde batek, Kontuen Ganberaren zerbitzu juridiko, informatiko eta administratiboekin lankidetzan.

Txostenak lau atal dauzka, sarrera hau barne; bigarrenean, Foru Administrazioko informatikaren kudeaketari buruzko deskribapen orokor bat egiten da; hirugarrenean, txostenaren helburuak, norainokoa eta mugak azaltzen dira; azkenik, laugarrenean, gure lanaren konklusioak eta gomendioak deskribatzen dira. Txostenak bi eranskin ditu, bai Informatikaren, Telekomunikazioen eta Berrikuntza Publikoaren Zuzendaritza Nagusiaren antolaketa-egitura bai eremu horretan gauzatzen den jardueraren adierazle batzuen bilakaera biltzen dituztenak.

Eskerrak eman nahi dizkiegu Lehendakaritza Departamentuko eta Hezkuntza Departamentuko langileei (eta, bereziki, Informatikaren, Telekomunikazioen eta Berrikuntza Publikoaren Zuzendaritza Nagusikoei), lan hau egiteko eman diguten laguntzarengatik.

Nafarroako Comptos Ganbera arautzen duen 19/1984 Foru Legearen 11. artikuluan ezarritakoaren arabera, lan honen emaitzak honako karguetan ziharduten pertsonei jakinarazi zitzaizkien, alegazioak aurkez zitzaten:

* Lehendakaritzako kontseilaria
* Hezkuntzako kontseilaria
* Lehendakaritzako kontseilari ohia
* Hezkuntzako kontseilari ohia

Kontuen Ganberak ezarritako epearen barnean alegazioak aurkeztu ditu Lehendakaritzako kontseilariak.

Alegazio horiek azalpenak dira, ez dute aldaketarik eragin, eta behin betiko txostenari erantsi zaizkio.

II. Foru Administrazioko informatikaren kudeaketa

Informatika eta informazioaren eta komunikazioaren teknologiak dira informazioa modu eraginkorragoan eta efizienteagoan kudeatzeko jardueren multzoa. Arloko aurrerapenak etengabeak dira, eta lan egiteko modua eraldatu dute, kudeaketarako funtsezko elementua izanda.

Foru Administrazioan informatika hiru bideren bitartez kudeatzen da: bertako langileak, kanpoko enpresekiko kontratuak eta ente instrumentalei agindutako mandatuak. Informatikari zuzenean lotutako aurrekontu gastua 43,56 milioi eurokoa izan zen 2015ean, eta honela banakatu zen:

|  |  |  |
| --- | --- | --- |
|  | Zenbatekoa | Ehunekoa, guztizk. gain. |
| 2. kapitulua. Ondasun arruntak eta zerbitzuak | 26.670.530 | 61 |
| 6. kapitulua. Inbertsioak | 10.453.011 | 24 |
|  1. kapitulua. Langileria gastuak |  6.434.327 | 15 |
|  Guztira | 43.557.868 | 100 |

Gastu osoaren % 61 ondasun arruntei eta zerbitzuei dagokie. Horien artean, “Zerbitzu informatikoak” kontzeptua nabarmentzen da, 18,33 milioi euroko gastua (kapituluko gastuaren % 70) baitu; gastu hori informatikari lotutako kanpoko enpresak kontratatzeak eta ente instrumentalei agindutako mandatuek eragin dute. Zehatz-mehatz, 2015ean, 80 laguntza kontratu adjudikatu ziren 6,2 milioi euroko zenbatekoan, eta 35 mandatu agindu zitzaizkien ente instrumentalei (Tracasa eta Nasertic), 10,42 milioi euroko zenbatekoan.

Inbertsioetako gastua gastu osoaren % 24koa izan zen, eta, horri dagokionez, “Bestelako ibilgetu immateriala” kontzeptua nabarmentzen da, bertan aplikazio informatikoen lizentzien erosketa erregistratzen dela. Kasu horretan, 2015ean, 22 hornidura kontratu adjudikatu ziren 0,6 milioi euroko zenbatekoan.

Bertako langileetan eginiko gastua gastu osoaren % 15ekoa izan zen, eta gehienbat Lehendakaritza Departamentuan bildu zen. Izan ere, kontratazioari eta mandatuei buruzko kudeaketa ia guztia Zuzendaritza Nagusi batean zentralizatuta dago, eta, gure lanaren denbora-eremuaren barruan, Zuzendaritza Nagusi hori aipatutako departamentuaren mende egon da –eta gaur egun ere badago–.

54/2015 eta 198/2015 Foru Dekretuak departamentu horren egitura organikoa arautzen duen araudia dira, Informatikaren, Telekomunikazioen eta Berrikuntza Publikoaren Zuzendaritza Nagusia egitura horren barnean dagoela.

Hona hemen zuzendaritza horren oinarrizko eginkizunak:

* Informazio sistemak eta teknologiak kudeatzea, baita informatika eta telekomunikazio zerbitzuak eta azpiegiturak eta ikus-entzunezkoak hedatzeko zerbitzuak ere.
* Foru Administrazioan informazioaren eta telekomunikazioen teknologia berriak garatzea, baita azpiegitura teknologikoak ere.
* Erabiltzaileei euskarria ematea.
* Informazio sistemen segurtasuna.
* Bere eskumenen esparruan, Foru Administrazioaren antolaketa eta berrikuntza.

Azken urteotan Nafarroako Gobernuko departamentu guztietan beharren gehikuntza nabarmena egon da informatikaren arloan, baina horrek ez du berekin ekarri informatikan diharduten langileen plantilla handitzea; are gehiago, plantilla hori murriztu egin da. Horrek eta Administrazioko aplikazio garrantzitsuenei buruz denboran metatutako jakintza espezializatuak, batzuetan esklusiboa denak, eragin dute oro har zuzendaritza horrek zerbitzuak ez ematea bere baliabideen bidez, baizik eta kanpoko enpresak kontratatzea edo ente intrumentalei mandatuak agintzea horretarako.

Informatikaren, Telekomunikazioen eta Berrikuntza Publikoaren Zuzendaritza Nagusiko langileak eurak arduratzen dira Foru Administrazio osoko informatikari lotutako mandatuak adjudikatzeko eta gauzatzeko espediente guztiak tramitatzeaz, honako hauek izan ezik: ikastetxe publikoetako informazio-sistemen eta -teknologiaren informatika-aktiboen arloko laguntza kontratuak eta aktibo horiek behar bezala erabiltzeko eta ustiatzeko behar diren zerbitzuei lotutako kontratuak ere; izan ere, horiek Hezkuntza Departamentuaren eskumenekoak dira.

Eskumenak zuzendaritzan zentralizatzeak honako jarduketa prozedura hau dakar: informatikari lotutako ondasunen edo zerbitzuren bat behar duen departamentuak bere beharren berri ematen dio Informatikaren, Telekomunikazioen eta Berrikuntza Publikoaren Zuzendaritza Nagusiari; eta zuzendaritzako batzorde informatiko batek, horiek aztertu eta zehazteaz gain, horien gastua balioesten du. Informatikaren, Telekomunikazioen eta Berrikuntza Publikoaren Zuzendaritza Nagusiak balioespen horren berri ematen dio dena delako departamentuari, eta horrek aurrekontuan duen diruaren berri ematen dio. Gauzak horrela, zuzendaritza arduratzen da kontratua adjudikatzeaz edo mandatu hori agintzeaz.

Ondoren, Informatikaren, Telekomunikazioen eta Berrikuntza Publikoaren Zuzendaritza Nagusia da kontratuen eta mandatuen jarraipena eta kontrola gauzatzen dituena, Hezkuntza Departamenturako aipatu diren agirienak izan ezik. Jarduera handitu denez eta langileak gehitu ez direnez, batzuetan mandatuak agintzen zaizkie ente instrumentalei, kanpoko enpresekin sinatzen diren kontratu zehatz batzuei lotutako zeregin horiek gara ditzaten.

Zuzendaritza horrek kudeatu eta kontrolatzen du kontratu eta mandatu horietatik eratortzen den gastua, baina egotzi, aurrekontuen aldetik, egozten zaio ondasuna edo zerbitzua benetan jasotzen duen departamentuari.

Zeregin horiek gauzatzeko, zuzendaritza hori bost zerbitzutan egituratzen da; aldi berean, zerbitzu horiek 18 ataletan banatzen dira, eta badaude beste bi atal, zuzenean zuzendaritzaren mende daudenak. Egitura horren xehetasuna Txosten honen 1. eranskinean kontsultatu daiteke.

Aipatutako zuzendaritzako langileez gain, gainerako departamentuetan ere badaude informatikari lotutako lanpostuak. Departamentu horien artean, Osasuna eta Hezkuntza nabarmendu behar dira. Txosten hau idatzi den egunean, 2015eko plantilla organikoa argitaratu gabe zegoen artean. Hori dela eta, ezin dugu datu ofizialik eman informatikari lotutako lanpostuei buruz. Jarraian, 2014ko plantillari dagozkion datuak azaltzen ditugu:

|  |  |  |
| --- | --- | --- |
| Departamentua | Lanpostu kop. | Ehunekoa, guztizkoaren gainean |
| Lehendakaritza  | 89 | 56,0 |
| Osasuna | 47 | 29,6 |
| Hezkuntza | 13 | 8,2 |
| Landa Garapena, Ingurumena eta Toki Administrazioa | 4 | 2,5 |
| Ogasuna eta Finantza Politika | 3 | 1,9 |
| Eskubide Sozialak  | 2 | 1,3 |
| Kultura, Kirola eta Gazteria  | 1 | 0,6 |
| Guztira | 159 | 100 |

2014an, lanpostu guztien % 56 Lehendakaritza Departamentuari, % 30 Osasun Departamentuari eta % 8 Hezkuntza Departamentuari zegozkien.

Osasun Departamentuko langileek departamentu horren erabiltzailearentzako arreta gauzatzen dute funtsean; Hezkuntza Departamentukoek, berriz, erabiltzailearentzako arreta eta kontratazioa gehienbat, lehenago aipatu den bezala.

Aurreko guztia kontuan hartuta, gastuak 2015ean kapituluka eta departamentuka izan duen banaketa honako hau izan da:

|  |  |  |  |  |
| --- | --- | --- | --- | --- |
| Departamentua | Ondasun arruntetako eta zerbitzuetako gastua | Inbertsioetako gastua | Langileria gastua | Guztira |
| Lehendakaritza  | 14.442.753 | 812.218 | 3.285.394\* | 18.540.365  |
| Osasuna | 2.443.541 | 6.064.515 | 2.186.316 | 10.694.372  |
| Ogasuna eta Finantza Politika  | 5.518.322 | 1.574.281 | 79.754 | 7.172.357  |
| Landa Garapena, Ingurumena eta Toki Administrazioa | 1.994.988 | 326.790 | 210.937 | 2.532.715  |
| Hezkuntza | 875.858 | 817.777 | 565.371 | 2.259.006  |
| Kultura, Kirola eta Gazteria  | 799.272 | 186.439 | 46.234 | 1.031.945  |
| Eskubide Sozialak  | 316.056 | 369.183 | 60.321 | 745.560  |
| Sustapena | 279.740 | 301.808 | - | 581.548  |
| Guztira | 26.670.530 | 10.453.011 | 6.434.327 | 43.557.868  |
| (\*) Langileria gastuei kendu egin zaizkie nominan atxikitako pasibo-kuota guztiak (44.386 euro), aurrekontuen aldetik departamentu horri egotzi baitzaizkio. |

Gastuaren % 43 Lehendakaritza Departamentuari, % 25 Osasun Departamentuari eta % 16 Ogasun Departamentuari zegokien. Gainerako departamentuek ehuneko txikiagoak dituzte guztizko gastuaren gainean. Dena den, Sustapen Departamentua nabarmendu behar da, gastuaren % 1,34 baino ez baitu.

Informatikaren, Telekomunikazioen eta Berrikuntza Publikoaren Zuzendaritza Nagusiak emandako informazioaren arabera, Foru Administrazioaren katalogoan 3.200 produktu informatiko daude bilduta; horietatik 2.408 informazio sistemak dira, eta 792, aldiz, software estandarrak. Horietatik guztietatik, honako hauek dira produktu garrantzitsuenak, jarraian zehazten diren faktoreak kontuan hartuta: Nafarroako Gobernuko departamentuetako jarduerarako garrantzia, produktuak erabilita lan egiten duten erabiltzaileen kopurua, produktuok mantentzeko eta bilakatzeko egin behar den ahalegina, eta Nafarroako Gobernuaren ikuspuntu orokorretik daukaten garrantzia.

|  |  |  |
| --- | --- | --- |
| Produktua | Deskribapena | Kudeatzeko modua |
| navarra.es ataria  | Zeharkako aplikazioa, Nafarroako Gobernuak herritarrekin komunikatzeko duen hedabide nagusia | Kanpoko kontratazioa |
| SAP | Langileria gastuak, aurrekontua, kontabilitatea, diruzaintza, eskaerak eta abar kudeatzea | Kanpoko kontratazioa eta, neurri txikiagoan, bertako langileak |
| Gehigarria | Nafarroako Gobernuko espedienteen kudeatzaile korporatiboa | Ente instrumentalari agindutako mandatua eta kanpoko kontratazioa |
| Aitorpen telematikoa | Zerga-aitorpena aurkeztea, 150 eredu baino gehiago egonda | Kanpoko kontratazioa eta ente instrumentalari agindutako mandatua  |
| Arreta Espezializatuko historia klinikoa | Herritarren osasun eta gaixotasun gertaerei eta gertaera horiek sortzen duten jarduerari buruzko dokumentuak kudeatzea | Kanpoko kontratazioa |
| OIF | Itxaron-zerrendak, programazio kirurgikoa, ospitaleratzeak, kanpo-kontsultak, eguneko ospitaleak eta abar kudeatzea | Kanpoko kontratazioa |
| ATENEA | Oinarrizko Laguntzako historia kliniko informatizatua | Kanpoko kontratazioa |
| Lekualdatze-lehiaketa | Aplikazio telematikoa, irakasleek Foru Komunitatearen barnean edo horretatik kanpo lekualdatzea eska dezaten.  | Kanpoko kontratazioa eta ente instrumentalari agindutako mandatua |
| NPE laguntzak kudeatzeko sistemak | Europar Batasuneko nekazaritza ekoizpenari emandako diru-laguntzak kudeatzea | Nekazaritza Ministerioarekiko hitzarmena eta kanpoko kontratazioa  |
| Errezeta elektronikoa | Errezetak agindu, ikus-onetsi, eman, administratu eta fakturatzea | Kanpoko kontratazioa |
| Eraikinen eraginkortasun energetikoari buruzko ziurtagiriak erregistratzea | Eraikinen eraginkortasun energetikoari buruzko ziurtagiriei lotutako informazioa, ziurtagiriak erregistratzea eta eraikinen kalifikazioa kontsultatzea | Kanpoko kontratazioa |
| Errepideetako Gorabeherei buruzko Sistema (SINCA) | Zaintza parteak eta gorabeherak erregistratzea, eta Herri Lan Zuzendaritza Nagusiak gorabeherak kudeatzea | Kanpoko kontratazioa eta ente instrumentalari agindutako mandatua |
| Quorum | Nafarroako Gobernuaren bileretako aktak eta erabakiak prestatu eta biltzea | Kanpoko kontratazioa |
| SIP ataria | Foruzaingoarentzat datuak kudeatzea (Udaltzaingoarentzat ere hedatzeko prozesuan dago) | Ente instrumentalari agindutako mandatua |
| Inskripzioak kudeatzea (Enplegu Agentziak) | Prestakuntza ikastaroetako eta tailerretako inskripzioak kudeatzea  | Kanpoko kontratazioa |
| IDECAL | Nafarroako toki entitateen kontabilitate espedienteak kudeatzeko informazio sistema | Kanpoko kontratazioa |
| Etxebizitza babestuen eskatzaileen errolda | Etxebizitza babestua eskuratzeko inskripzioak erregistratzea, etxebizitza babestuen sustapenak kudeatzea eta etxebizitza horiek adjudikatzea | Kanpoko kontratazioa |
| ABSYSNET | Liburutegi-kudeaketarako tresna: katalogazioa, irakurleen kudeaketa, maileguak eta abar. | Kanpoko kontratazioa |
| INFOREYNO | Nafarroako baliabide turistikoak kudeatzea, turismoari buruzko atariaren eta sakelako aplikazioaren bidez hedatzeko | Kanpoko kontratazioa |

Lehendik dauden 3.200 produktuek garatu edo sortu duten jarduera neurtzeko, adierazle batzuk daude, eta, horiek behar bezala ulertzeko, honako alderdi hauek hartu behar dira kontuan:

* Erabiltzailearentzako Arreta Zentroa (EAZ), kanpoko enpresa bati esleitu zaiona (ordutegi jakin batean Osasun Departamentuaren kasuan izan ezik), Foru Administrazioko erabiltzaile guztiei 24 orduetan eta urteko 365 egunetan euskarri informatikoa emateaz arduratzen da. Jarraian, dauden EAZ talde guztiak erakusten ditugu:

|  |  |  |  |
| --- | --- | --- | --- |
| EAZ taldea | Egunak | Ordutegia | Euskarri mota |
| Informatikaren, Telekomunikazioen eta Berrikuntza Publikoaren Zuzendaritza Nagusiko EAZ (kanpoko enpresa) | Astelehenetik ostiralera | 08:00 - 15:00 | Telefono bidezko laguntza, urrutiko laguntza, aurrez aurreko laguntza |
| Astelehenetik ostiralera | 15:00etatik hurrengo eguneko 08:00etara | Telefono bidezko laguntza, urrutiko laguntza |
| Larunbat, igande eta jaiegunetan | 00:00 - 23:59 | Telefono bidezko laguntza, urrutiko laguntza |
| Landa Garapeneko eta Ingurumeneko EAZ (kanpoko enpresa) | Astelehenetik ostiralera | 08:00 - 15:00 | Telefono bidezko laguntza, urrutiko laguntza, aurrez aurreko laguntza |
| Gizarte Politiketako EAZ(kanpoko enpresa) | Astelehenetik ostiralera | 08:00 - 15:00 | Telefono bidezko laguntza, urrutiko laguntza, aurrez aurreko laguntza |
| O-NOZeko EAZ (bertako langileak) | Astelehenetik ostiralera\* | 08:00 - 15:00 | Telefono bidezko laguntza, urrutiko laguntza, aurrez aurreko laguntza |
| 15:00 - 22:00 | Telefono bidezko laguntza, urrutiko laguntza,Aurrez aurreko laguntza, 1. mailako guardia duena |
| (\*) 22:00etatik 08:00etara bitartean eta larunbat, igande eta jaiegunetan, Informatikaren, Telekomunikazioen eta Berrikuntza Publikoaren Zuzendaritza Nagusiko EAZ da O-NOZeko EAZko erabiltzaileei euskarria ematen diena. |

* Tiketak EAZk gauzatzen duen jarduerari buruzko datu garrantzitsuak biltzen dituzten fitxak dira. Teorian, EAZk jasotzen dituen abisu guztiak tiket independente gisa erregistratu beharko lirateke.
* Tiket horiek sailka daitezke gorabehera gisa (erabiltzen ari zen zerbitzua etetea edo horren kalitatea murriztea eragin dezakeen gertaera: Interneten sartu ezin izatea, inprimagailua trabatzea eta abar) edo zerbitzu eskaera gisa (zerbitzu berriak eskuratzea edo daudenak aldatzea: posta elektronikoko kontu bati alta ematea, aplikazio batean alta hartzea eta abar).
* Lanak dira helburu bat lortzeko egiten diren zereginen multzoa. Hainbat mota daude: bideragarritasun-azterlana, sortze- edo bilakatze-proiektua, eta abar. Lan biziak urtean zehar “aribidean” egoera dutenak dira, hau da, ekitaldi bakoitzean uneren batean gauzatzen direnak.

Hurrengo taulak 2015erako adierazle garrantzitsuenetako batzuen balioak agertzen ditu; 2011-2015 aldirako balioak 2. eranskinean adierazten dira:

|  |  |
| --- | --- |
| Adierazlea | 2015eko balioa |
| Nafarroako Gobernuko lanpostu kop. (1) | 13.468 |
| Tiket kop. (2) | 165.965 |
| Tiketen eguneko batez bestekoa | 455 |
| Tiket moten ehunekoa:GorabeheraZerbitzu-ematea | % 66% 34 |
| Tiketen ehunekoa, lehentasunaren arabera:PresakoaHandiaErtainaTxikia | % 1,6% 1,8% 84,6% 12 |
| Tiketari konponbidea aurkitzeko batez besteko denbora | 3,9 egun |
| Tiketari konponbidea aurkitzeko moduen ehunekoa:Aurrez aurrekoaUrrutiko laguntzaAplikazioan/sisteman goi mailara aldatzeaTelefono bidezkoaBestelakoak | % 30 % 25% 15% 7% 13 |
| Tiketen ehunekoa, departamentuaren/erakundearen arabera:OsasunaLehendakaritzaInstituzioak, erakunde publikoak, fundazioak eta bestelakoakEkonomia eta OgasunaLanda Garapena, Ingurumena eta Toki AdministrazioaBestelakoak | % 36% 26% 11% 10% 7% 10 |
| Lan biziak | 3.912 |
| Lanen ehunekoa, departamentuaren araberaOsasunaInformatikaren, Telekomunikazioen eta Berrikuntza Publikoaren Zuzendaritza NagusiaEkonomia eta OgasunaLehendakaritzaLanda Garapena, Ingurumena eta Toki AdministrazioaBestelakoak | % 28% 20% 15% 11% 6% 20 |

(1) Sartzeko daude Hezkuntza Departamentuaren mende dauden ikastetxeetako ordenagailuak. Departamentu horrek adierazi duenaren arabera, 16.000 ordenagailu inguru dira, eta horietatik 13.459 baino ez daude inbentariatuta; 2.500 zaharkituta daude.

(2) Gehitzeko daude Hezkuntza Departamentuak egin dituen tiketak: 2.279 izan ziren, eta hor ez daude zenbatuta ikastetxeetan in situ gauzatu diren jarduketak.

III. Helburua, norainokoa eta mugak

Lanaren helburuak hauexek dira:

* Foru Administrazioko informatikarekin 2011-2015 aldian zerikusi zuzena izandako gastuak kuantifikatzea.
* Laguntza eta hornidura kontratuen lagin baten adjudikazioa aztertzea, baita informatikari lotutako ente instrumentalei agindutako mandatuen lagin bat ere.
* Berrikustea ea aurreko kontratazioetatik eta mandatuetatik haien indarraldiko azken urterako eratorritako gastuak behar bezala justifikatuta eta kontabilizatuta dauden, eta horien gainean jarraipen egokia egin ote den.

 Lana burutu da Espainiako Kanpo Kontroleko Organo Publikoak Koordinatzeko Batzordeak onetsitakoak eta Kontuen Ganberak bere fiskalizazio-eskuliburuan garatutakoak diren sektore publikoaren auditoriari buruzko printzipioei eta arauei jarraituz; horien artetik, aplikatu dira "Fiskalizazio operatiboari buruzko oinarrizko printzipioak" izeneko ISSAI-ES 300 araua eta "Betetzeari buruzko fiskalizazioaren oinarrizko printzipioak" izeneko 400. araua.

Helburu horiek lortzeko, honako informazio hau aztertu dugu:

* Informatikari 2011-2015 aldirako lotutako kontu-sailen aurrekontu-gauzatzea.
* Foru Administrazioko langileen 2011-2014 aldirako plantilla organikoak. 2015ari dagokion plantilla ez zegoen eskuragarri gure lana egitean. Horregatik, SAP programako Giza Baliabideak aplikazioan lanpostuei buruz zeuden datuak hartu dira aintzat.

Informatika zereginei zuzenean lotutako langileak hartu ditugu kontuan, alde batera utzita bai Informatikaren, Telekomunikazioen eta Berrikuntza Publikoaren Zuzendaritza Nagusiko Antolaketaren eta Berrikuntza Publikoaren Zerbitzua bai aztertutako zerbitzuari lotu gabeko beste zeregin batzuk egiten dituzten zuzendaritza horretako langileak.

* Informatika zereginetan diharduten Foru Administrazioko bertako langileen gastuak, Lehendakaritza Departamentuak eskainiak, eta SAP programako Giza Baliabideak aplikazio informatikoaren bidez lortu direnak, plantilla organiko horietako lanpostuei lotuta.
* Aztertutako aldian ISri lotuta tramitatu diren espediente guztiei buruz Kontratuen Erregistroak emandako informazioa.
* Guztira, 19,19 milioi euroko zenbatekoa duten 31 espedienteren lagina da (13 laguntza kontratu, 9 hornidura kontratu, eta ente instrumentalei agindutako 9 mandatu). Gainera, indarraldiko azken urterako kontratazio edo mandatu horietatik eratorritako gastu espedienteak berrikusi dira. Aztertutako laginaren xehetasuna hurrengo orrialdean ageri dena da.

|  |  |  |
| --- | --- | --- |
| Laguntza kontratuak | Adjudikazio urtea | Adjudikazio zenbatekoa |
| Nafarroako Gobernuaren eta haren erakunde autonomoen sistema informatikoetarako 2. mailako laguntza teknikoa 2012an zehar | 2012 | 2.855.248 |
| Gizarte Politika, Berdintasun, Kirol eta Gazteria Departamentuko informazio sistema batzuen 2012rako mantentze ebolutiboa | 2012 | 197.889 |
| Nafarroako Gobernuak erabiltzen duen liburutegi-kudeaketarako Absysnet sistemaren lizentzien eta laguntza teknikoaren 2013ko eta 2014ko mantentze-lanak  | 2012 | 80.000 |
| Nafarroako Gobernuaren lan-estazioetarako eta zerbitzarietarako Microsoft produktuak erabiltzeko lizentzien 2013-2015erako alokairua | 2013 | 3.456.823 |
| O-NOZeko errezeta elektronikoko sistemaren (Lamia) 2013ko arkitektura, analisia, diseinua eta bilakaera  | 2013 | 578.508 |
| O-NOZeko oinarrizko sistemak 2013an bilakatzeko laguntza teknikoa | 2013 | 1.309.917 |
| 2014ko apirilaren 1etik abenduaren 31ra bitarteko aldirako Nafarroako Foru Komunitateko Administrazioko 1. mailako euskarri informatikoa | 2014 | 1.171.487 |
| Laguntza teknikoa hirugarrenen kontabilitate osagarriaren eta Nafarroako Gobernuaren kudeaketa ekonomiko eta finantzarioaren (GE’21) arteko 1. integrazio faserako. | 2014 | 69.500 |
| SAP lizentzien 2014ko mantentze-lanak kontratatzea | 2014 | 373.567 |
| Web plataformaren gaineko aplikazio-sorta baten 2014ko garapena eta mantentze ebolutiboa  | 2014 | 439.682 |
| Laguntza teknikoa SAP plataforman (Giza Baliabideak) | 2014 | 67.375 |
| Laguntza teknikoa SAP plataformarako (GE'21) | 2014 | 51.240 |
| O-NOZeko laborategiak bateratzeko euskarri lanetarako laguntza teknikoa eta OMEGA PSM eta OMNIUM sistemen 2014rako berrikuntza teknologikoa | 2014 | 79.516 |

|  |  |  |
| --- | --- | --- |
| Hornidura kontratuak | Adjudikazio urtea | Adjudikazioaren zenbatekoa |
| Material informatikoa erostea, Integra TIC/IKT 2010 proiektuaren 3. fasea Nafarroako ikastetxe publikoetan ezartzeko | 2010 | 706.983 |
| Material informatikoa erostea, Integra TIC/IKT 2011 proiektuaren 4. fasea Nafarroako ikastetxe publikoetan ezartzeko | 2011 | 220.339 |
| Internetera irteteko suebaki-azpiegitura, eta Nafarroako Gobernuaren datu-prozesurako zentro nagusirako argitaratzea | 2014 | 633.884 |
| Soluzio bat erostea Nafarroako Gobernuaren tresneria informatikoarentzako malware-mehatxu etengabeen aurka  | 2014 | 89.999 |
| Pantailarik gabeko 180 estazio ultratrinko, O-NOZeko Oinarrizko Laguntzako zentroetan Windows 7 sistemara migratzeko | 2014 | 86.670 |
| Nafarroako Foru Komunitateko Administrazioko hainbat unitatetarako hardware ekipamendua hornitu eta instalatzea | 2014 | 78.180 |
| Pantailarik gabeko 118 estazio ultratrinko eta bestelako ekipamendua, Nafarroako Foru Komunitateko Administrazioko hainbat bulegotarako | 2014 | 94.349 |
| Pantailarik gabeko 165 estazio konpaktu, Lizarrako eta Tuterako osasun barrutietan Windows 7 sistemara migratzeko | 2014 | 80.355 |
| Ekipo informatikoak erostea, Nafarroako ikastetxe publikoetarako: | 2014 |  |
| 1. sorta: Ikastetxe publikoetako ekipo informatikoak | 75.903 |
| 2. sorta: Lanbide Heziketako informatika | 72.669 |
| Material informatikoaren hornitzaileak hautatzeko esparru-akordioa | 2014 | -\* |
| (\*) Esparru-akordioak ez dira zenbateko baten truke adjudikatzen; izan ere, horien bidez hiru hornitzaile hautatzen dira, ondoren zerbitzua horiekin kontratatzeko. |

|  |  |  |
| --- | --- | --- |
| Ente instrumentalei agindutako mandatuak | Adjudikazio urtea | Adjudikazio zenbatekoa |
| Informazio sistemen eragiketa eta zerbitzu-maila SAP ingurunean (2010-2012) | 2012 | 1.862.270 |
| EDUCA proiektua 2013an garatzea | 2013 | 399.965 |
| Bulego teknikoa, EAZ zerbitzuak kudeatzeko eta hardwarearen mantentze-lanetarako, 2014/01/01etik 2017/12/31 bitarteko aldirako | 2013 | 1.201.361 |
| Bigarren mailako euskarria plataforma gehigarrian, 2014ko ekitaldian | 2014 | 143.223 |
| Laguntza teknikoa, Nafarroako Zerga Ogasuneko Lurralde Aberastasunaren Zerbitzuko aplikazioak eta sistemak mantendu, garatu eta bilakatzeko | 2014 | 358.896 |
| Osasunbidea-Nafarroako Osasun Zerbitzuko garapen eta integrazio proiektuak 2015ean kudeatzeko zerbitzuak | 2014 | 693.200 |
| Ahots- eta datu-sare korporatiboa mantendu eta kudeatzea | 2015 | 749.968 |
| Nafarroako Zerga Ogasunaren plataforma telematikoaren zerbitzu telematikoak, inprimaki elektronikoak eta oinarrizko osagaiak garatu eta eguneratzea | 2015 | 568.279 |
| Nafarroako lurralde-argibideetarako sistema (SITNA) 2015ean mantentzea | 2015 | 274.981 |

Lan hau egitean eragin duten mugak honakoarekin daude lotuta:

* Informatikari zuzenean lotutako aurrekontu-kontzeptu ekonomikoak identifikatu ditugu. Horietako batzuek zerbitzu horren gastuak baino ez dituzte biltzen; beste batzuek, berriz, hainbat zerbitzuren gastu komunak dituzte (adibidez, “Azterlanak eta lan teknikoak” kontzeptua). Kontzeptu komun horien edukia orraztu dugu, gure ustez gure aztergaiari zegozkion gastuak hautatuta.

Gainera, Informatikaren, Telekomunikazioen eta Berrikuntza Publikoaren Zuzendaritza Nagusiak adierazi digunaren arabera eta aztertutako aldiko aurrekontu egoera (luzapenak eta mugak barne) kontuan hartuta, baliteke informatikari lotutako gastu batzuk kontabilizatuta egotea kontuan hartu ez ditugun beste kontzeptu batzuetan.

* Informatikari lotutako lanpostu kopuruaren erabilera, kopuru hori SAP programako Giza Baliabideak aplikaziotik 2015erako ateratakoa denean, beharbada ez da zehatz-mehatz bat etorriko Foru Administrazioaren ekitaldi horretarako plantilla organikotik suertatzen denarekin; izan ere, argitarakizun den dokumentu horrek urte bakoitzeko abenduaren 31ko errealitatea agertzen du, eta SAP aplikazioak urte osoko langile-egoerari buruzko informazio osatuagoa eskaintzen du.

Nolanahi ere, uste dugu departamentu bakoitzeko gastuei eta lanpostu-kopuruari buruzko zuzenketak ez liratekeela adierazgarriak izanen, eta ez lituzketela aldatuko gure lanean ateratako konklusioak.

IV. Konklusioak eta gomendioak

Ondoren, egindako lanetik heldu diren konklusio eta gomendio nagusiak aurkeztuko ditugu:

IV.1 Foru Administrazioko informatikari lotutako gastuak izan duen bilakaera (2011-2015)

2011-2015 aldian aurrekontu kapituluen arabera Foru Administrazioko informatikari lotutako gastua honako hau izan zen:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | Guztira | Aldea (%)2015/2011 | Aldea (%), 2015/2014 |
| Ondasun arruntak eta zerbitzuak | 26.635.943 | 26.014.660  | 25.665.800 | 26.791.340 | 26.670.530 | 131.778.273 | 0,1 | -0,5 |
| Inbertsioak | 12.091.193 | 10.767.324 | 9.520.924 | 11.973.863 | 10.453.011 | 54.806.315 | -13,5 | -12,7 |
| Langileak | 5.891.804 | 5.822.899 | 6.217.974 | 6.267.833 | 6.434.327 | 30.634.837 | 9,2 | 2,7 |
| Guztira | 44.618.940 | 42.604.883 | 41.404.698 | 45.033.036 | 43.557.868 | 217.219.425 | -2,4 | -3,3 |

Foru Administrazioak informatikan azken bost urteotan izandako gastu osoa 217,22 milioi eurokoa izan da. Horietatik, % 61 ondasun arruntei eta zerbitzuei lotuta dago, % 25 inbertsioei, eta gainerako % 14a langileei.

2015ean gastua 43,56 milioi eurokoa izan zen. Horietatik % 61 dagokie jaso diren ondasun arruntei eta zerbitzuei; % 24, egin diren inbertsioei; eta gainerako % 15a bertako langileei. Banaketa horri eutsi egin zaio aztertu den aldi osoan zehar. Gastua % 3,3 eta % 2,4 murriztu zen 2014aren eta 2011ren aldean, hurrenez hurren, eta bi kasuetan nabarmena izan da inbertsioen murrizketa.

Aldiko gastuak departamentuka izan duen banaketa honako hau izan da:

Ondasun arruntak eta zerbitzuak

Aztertutako aldian gastu hori 131,78 milioi eurokoa izan zen, urteko batez besteko balioa 26,36 milioi eurokoa izan zela. Oro har, gastuaren % 56 Lehendakaritza Departamentuari dagokio; % 18, Ogasun Departamentuari; % 9, Osasun Departamentuari; % 8, Landa Garapeneko eta Toki Administrazioko Departamentuari; eta gainerako % 9 gainerako departamentuen artean banatzen da.

Oro har, kapitulu horretako urteko gastua ez da nabarmen aldatu aztertutako aldian. Gauzak horrela, 2015ean, gastua ia 2011koa eta 2014koa bezalakoa izan zen (% 0,1 handituta eta % 0,5 murriztuta, hurrenez hurren).

Jarraian, 2011-2015 aldirako gastu horien laburpena erakusten dugu, kontzeptu ekonomikoaren arabera:

|  |  |  |
| --- | --- | --- |
| Kontzeptu ekonomikoa | Zenbatekoa | Guztizkoaren gaineko % |
| Informatika zerbitzuak | 86.781.161 | 65,9 |
| Programen eta lizentzien errentamenduak | 14.734.200 | 11,2 |
| Ekipo informatikoak eta telekomunikazioetakoak | 13.171.264 | 10,0 |
| Datu-transmisioak | 8.376.046 | 6,4 |
| Bestelako ibilgetu materiala | 3.379.476 | 2,6 |
| Hirugarrenek egindako bestelako lanak | 2.816.280 | 2,1 |
| Azterlanak eta lan teknikoak | 2.338.814 | 1,8 |
| Ezin inbentaria daitekeen material informatikoa | 181.032 | 0,1 |
| Guztira | 131.778.273 | 100 |

Gastuaren osagai adierazgarriena (guztizkoaren % 66 hartzen du) kanpoko enpresak edo ente instrumentalak kontratatzeari edo horiei zerbitzuak agintzeari dagokio. Halaber, nabarmendu behar da programen eta lizentzien errentamendua, gastuaren % 11 hartzen baitu.

Inbertsioak

Kapitulu horretako 2011-2015 aldiko gastua 54,81 milioi eurokoa izan zen; horrek urteko batez besteko gastua 10,96 milioi eurokoa izatea dakar. Gastu horren % 41 Osasun Departamentuari egozten zaio; % 22, berriz, Ogasun Departamentuari; % 14, Lehendakaritza Departamentuari; % 8, Hezkuntza Departamentuari; eta gainerako % 15a, gainerako departamentuei, bakoitzak % 5etik beherako ehunekoak dituela.

Inbertsioetako gastua nabarmen murriztu zen 2012an eta 2013an, 2011ren aldean; 2014an neurri handian handitu zen, baina 2015ean berriro murriztu zen (% 13,5 2011ren aldean, eta % 12,7 2014aren aldean).

Gastu hori osatzen duten kontzeptu ekonomikoak honako hauek dira:

|  |  |  |
| --- | --- | --- |
| Kontzeptu ekonomikoa | Zenbatekoa | Guztizkoaren gaineko % |
| Bestelako ibilgetu immateriala | 43.792.791 | 80 |
| Informazioa prozesatzeko ekipoak | 9.408.260 | 17 |
| Beste altzari batzuk eta ekipoa | 1.171.023 | 2 |
| Azterlanak, txostenak eta bestelakoak | 434.241 | 1 |
| Guztira | 54.806.315 | 100 |

Gastuaren % 80 “bestelako ibilgetu immateriala”ri dagokio. Horrek funtsean Nafarroako Administrazioak jabetzan erositako aplikazio informatikoak eta lizentziak hartzen ditu barnean. Gainera, aldian erositako ekipamendu informatiko osoa gastuaren % 17 da.

Informatikari lotutako kontratuak eta mandatuak

Aurreko kontzeptu ekonomikoen analisiak agertzen du zein garrantzitsua den kontratazioa informatika zerbitzua emateko. Hurrengo laukiak erakusten du nolako bilakaera izan duten adjudikatutako kontratuen, agindutako mandatuen eta hartzekodunen edo ente instrumentalen kopuruek:

|  |  |  |  |
| --- | --- | --- | --- |
|  | Mandatuak | Laguntza kontratuak | Hornidura kontratuak |
|
| Mandatukopurua  | Zenbatekoa | Ente instrumentalak | Kontratukopurua  | Zenbatekoa | Hornitzaileak  | Kontratukopurua |  Zenbatekoa  | Hornitzaileak  |
| 2011 | 32 | 12.332.779 | 6 | 40 | 3.917.624 | 27 | 15 | 1.066.573 | 12 |
| 2012 | 42 | 17.023.139 | 2 | 64 | 22.211.288 | 34 | 16 | 1.311.418 | 11 |
| 2013 | 51 | 13.515.631 | 2 | 50 | 12.632.026 | 47 | 13 | 8.641.214 | 8 |
| 2014 | 37 | 14.896.415 | 2 | 75 | 9.052.116 | 56 | 36 | 2.313.329 | 15 |
| 2015 | 35 |  10.417.527 | 2 | 80 | 6.186.158 | 47 | 22 | 623.441  | 5 |
| Guztira | 194 | 66.402.347 | - | 309 | 53.999.212 | - | 102 | 13.332.535 | - |

Datu horiek interpretatzeko, kontuan hartu behar da kontratuen eta mandatuen iraupena ez dela urtebetekoa izan ohi eta hasiera-egunak ez duela zertan izan urtarrilaren 1a. Horrek esan nahi du aipatzen den gastua ez datorrela bat aurrekontu-betetzearekin, eta kontratuen eta mandatuen kopuruak ez direla bat etortzen adierazitako urte bakoitzean indarrean daudenekin.

Aztertutako aldi horretan 194 mandatu agindu zitzaizkien, 66,4 milioi euroko zenbatekoan, sei ente instrumental ezberdini. Laguntza kontratuak 309 izan ziren, eta 54 milioi euroko zenbatekoa egin zuten, 123 hartzekoduni adjudikatuak; hornidura kontratuei dagokienez, 102 adjudikatu zitzaizkien 29 hartzekoduni, 13,33 milioi euroko zenbatekoan.

Mandatuetatik eratorritako gastuaren % 65,3 Nasertic-en biltzen da; gainerako % 34,6a, berriz, Tracasan. Laguntza kontratuei dagokienez, zenbatekoaren % 68 bost hornitzaileri adjudikatu zitzaien, bi milioi eurotik gorako zenbatekoan; hornidura kontratuei dagokienez, aldiz, zenbatekoaren % 75 lau hornitzaileri adjudikatu zitzaien, eta horietako bati zenbateko osoaren % 55 bideratu zitzaion.

Bertako langileak

Txosten hau idatzi den egunean, Foru Komunitateko Administrazioko 2015eko plantilla organikoa ez zegoen eskuragarri. Hori dela eta, ezin izan dugu informaziorik lortu informatikari urte horretarako lotutako lanpostuei buruz. 2015eko lanpostuei buruzko datuak SAP programako Giza Baliabideak aplikaziotik lortu ditugu. Baliteke informazio hori bat etortzea ala ez etortzea plantilla organikoko datuekin, baina, aldeak egonez gero, horiek ez lirateke adierazgarriak izan beharko.

Aztertutako aldian informatikari lotutako plantilla organikoko lanpostuen bilakaera honako hau da:

|  |  |  |  |  |  |  |  |
| --- | --- | --- | --- | --- | --- | --- | --- |
| Departamentua | 2011 | 2012 | 2013 | 2014 | 2015 | Aldea (%)2015/2011 | Aldea (%)2015/2014 |
| Lehendakaritza | 102 | 106 | 88 | 89 | 87 | -21 | -2 |
| Osasuna | 52 | 44 | 49 | 47 | 47 | 2 | - |
| Hezkuntza | 8 | 10 | 13 | 13 | 15 | 88 | 15 |
| Landa Garapena, Ingurumena eta Toki Administrazioa | 7 | 4 | 5 | 4 | 5 | -29 | 25 |
| Ogasuna eta Finantza Politika | 1 | 2 | 2 | 3 | 2 | 100 | -33 |
| Eskubide Sozialak | 3 | 3 | 2 | 2 | 2 | -33 | - |
| Kultura, Kirola eta Gazteria | - | 1 | 1 | 1 | 1 | - | - |
| Guztira | 173 | 170 | 160 | 159 | 159 | -8 | - |

Lanpostuen beheranzko joera antzematen da; izan ere, % 8 gutxitu dira 2011koen aldean. Hala ere, 2015ekoak mantendu egin dira 2014koekin alderatuta, baina ez da ahaztu behar 2015eko datuak ez datozela bat plantilla organikoko datu ofizialekin.

2011-2014 aldiko plantilla organikoen arabera, lanpostu horien egoera honako hau zen:

|  |  |  |  |  |  |  |
| --- | --- | --- | --- | --- | --- | --- |
| Lanpostu mota | 2011 | 2012 | 2013 | 2014 | Guztizkoaren gaineko %2014 | Aldea (%)2014/2011 |
| Titularra, jabetzan | 69 | 68 | 66 | 64 | 40 | -7 |
| Lanpostu hutsen betetzeak | 26 | 34 | 40 | 43 | 27 | 65 |
| Aldi baterako betetakoak (zerbitzu, atal eta bulegoetako burutzak)  | 27 | 23 | 28 | 27 | 17 | - |
| Bete gabeko lanpostu hutsak | 23 | 25 | 10 | 13 | 8 | -43 |
| Lanpostu-erreserbak | 28 | 20 | 16 | 12 | 8 | -57 |
| Guztira | 173 | 176 | 160 | 159 | 100 | -8 |

Datu horiek aztertuta, nabarmendu dezakegu 2014an lanpostuen % 40 titularrek betetzen zituztela, % 35 hutsik zeudela (% 27 beteta), eta % 17 burutzak okupatzen zituzten langile funtzionarioek aldi baterako beteta zeudela.

Titularrek jabetzan dituzten lanpostuak, hau da, funtzionarioek betetzen dituztenak, % 7 murriztu direla ikusten da. Era berean, lanpostu hutsen betetzeak % 65 gehitu ziren, nahiz eta bete gabekoak % 43 murriztu ziren.

Lanpostu horien mailaketa kontuan hartuta, 2014an horien % 40 C mailakoak ziren; % 36, aldiz, B mailakoak; eta gainerako % 24 A mailakoak, honako taula honetan ikusten den bezala:

|  |  |  |  |  |
| --- | --- | --- | --- | --- |
| Departamentua | A maila | B maila | C maila | Guztira |
| Lehendakaritza | 35 | 41 | 13 | 89 |
| Osasuna | 2 | 3 | 42 | 47 |
| Hezkuntza | - | 9 | 4 | 13 |
| Landa Garapena, Ingurumena eta Toki Administrazioa | - | 3 | 1 | 4 |
| Ogasuna eta Finantza Politika | 1 | 1 | 1 | 3 |
| Gizarte Politikak | - | - | 2 | 2 |
| Kultura, Kirola eta Gazteria | 1 | - | - | 1 |
| Guztira  | 39 | 57 | 63 | 159 |

Ikusita bete gabeko lanpostu hutsak eta erreserbatutako beste batzuk (horiek ere betegabeak dira) daudela, jarraian erakusten dugu urte bakoitzeko abenduan informatikari lotutako zerbitzuren bat emateagatik gastua sortu zuten pertsonen kopurua:

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2011 | 2012 | 2013 | 2014 | 2015 | Aldea (%)2015/2011 | Aldea (%)2015/2014 |
| Abenduan gastua sortu zuten pertsonen kop. | 139 | 142 | 144 | 143 | 135 | -3 | -6 |

Ikusten denez, informatikari lotutako zerbitzuak benetan eman zituzten pertsonen kopurua ez dator bat lanpostu kopuruarekin, bete gabeko lanpostu hutsak eta lanpostu-erreserbak egoteagatik. 2015eko abenduan 135 pertsonak eman zituzten beren zerbitzuak; kopuru hori % 3 eta % 6 murriztu da, hurrenez hurren, 2011ren eta 2014aren aldean.

2011-2015 aldian lanpostu horiek sortutako gastua jarraian adierazten dena izan zen:

|  |  |  |  |  |  |  |  |
| --- | --- | --- | --- | --- | --- | --- | --- |
| Departamentua | 2011 | 2012 | 2013 | 2014 | 2015 | Aldea (%)2015/2011 | Aldea (%)2015/2014 |
| Lehendakaritza | 3.105.625 | 3.140.510 | 3.334.970 | 3.256.259 | 3.285.394 | 6 | 1 |
| Osasuna | 2.143.099 | 1.961.052 | 2.018.623 | 2.151.549 | 2.186.316 | 2 | 2 |
| Hezkuntza | 303.270 | 356.480 | 515.435 | 530.768 | 565.372 | 86 | 7 |
| Landa Garapena, Ingurumena eta Toki Administrazioa | 284.203 | 270.029 | 209.631 | 193.713 | 210.937 | -26 | 9 |
| Ogasuna eta Finantza Politika | - | 4.123 | 31.917 | 35.447 | 79.754 | - | 125 |
| Gizarte Politikak | 55.606 | 58.745 | 63.453 | 53.955 | 60.321 | 8 | 12 |
| Kultura, Kirola eta Gazteria | - | 31.959 | 43.945 | 46.143 | 46.234 | - | 0,2 |
| Guztira  | 5.891.804 | 5.822.899 | 6.217.974 | 6.267.833 | 6.434.327 | 9 | 3 |

Aztertutako aldi osoan langileria gastuak 30,63 milioi eurokoak izan ziren. Gastu horretatik % 53 Lehendakaritza Departamentuari dagokio (plantilla osoan daukan garrantzia kontuan hartuta); % 34, Osasun Departamentuari; eta % 7, Hezkuntza Departamentuari.

2015ean gastua 6,43 milioi eurokoa izan zen. Horrek esan nahi du % 3ko eta % 9ko gehikuntza izan zela 2014aren eta 2011ren aldean.

IV.2 Legezkotasunaren betetzeari buruzko iritzia

Nafarroako Gobernuaren erantzukizuna

Nafarroako Gobernuak, kontratazioaren eta mandatuen arloko bere organo eskudunen bitartez, bermatu beharko du finantzen egoera-orrietan islatzen den adjudikatutako kontratuetatiko eta agindutako mandatuetatiko informazioa bat datorrela araudi indardunarekin.

Halaber, Gobernuaren erantzukizuna da hark beharrezkotzat jotzen duen barne-kontrola egitea, bermatze aldera kontratu eta mandatu horien kudeaketa eta erregistroan ez egotea lege-urraketarik eta iruzur edo akatsagatiko oker materialik.

Nafarroako Kontuen Ganberaren erantzukizuna

Gure erantzukizuna da legezkotasun-iritzi bat ematea aztertutako kontratazio-espedienteen esleipenari eta laginean sartutako mandatuen burutzeari dagokionez. Horretarako, gure lana egin dugu Kanpo Kontroleko Erakunde Publikoen oinarrizko fiskalizazio-printzipioen arabera.

Printzipio horiek behartzen dute fiskalizazioaren plangintza eta exekuzioa halako moldez egin dezagun non moduzko segurtasun bat lortuko dugun zertaz eta Nafarroako Gobernuak kontratatu eta agindutako jarduera, aztertu dena, alderdi esanguratsu guztietan araudi aplikagarriaren araberakoa izateaz.

Gure azterketa honakoan gauzatu da: egiaztatzea, hautaketazko probak eginez eta beharrezkotzat jo diren prozedura teknikoak aplikatuz, kontratazioari eta mandatuak agintzeari buruzko araudian ezarritako alderdi muntadunak bete direla. Hautatutako prozedurak auditorearen irizpidearen araberakoak dira, horren barne direla kontabilitate-erregistroko akats materialei buruzko arriskuen balorazioa eta aipatutako araudiaren ez-betetze aipagarriak.

Gure ustez, lortu dugun auditoria-ebidentziak oinarri nahikoa eta egokia eskaintzen du betetzeari buruzko gure auditoria-iritzia emateko.

Legediaren betetzeari buruzko iritzia

Gure ustez, aztertu diren eta Nafarroako Gobernuak egin dituen kontratuen adjudikazioak eta ente instrumentalei agindutako mandatuak bat datoz, haien alderdi esanguratsu guztietan, kontratazioari eta mandatuak agintzeari aplikatu beharreko araudiarekin.

Oharpenak, emandako iritzian eraginik ez dutenak

Jarraian, egindako lanetik ondorioztatutako konklusioak edo oharpenak aipatzen dira, nahiz eta emandako iritzian eraginik ez duten:

* Hornidura eta laguntza kontratatzeko zenbait espedientetan daten arteko inkoherentziak daude segida logiko bati jarraitu beharko lioketen administrazio agiri batzuetan (beharrei buruzko txostena eta lizitazioari buruzko txosten juridikoa, balorazio-txosten teknikoa eta adjudikazioari buruzko txosten juridikoa, etab.).
* Hornidura kontratuak adjudikatzeko zenbait espedientetan eskaintza teknikoaren balorazio orokorra agertzen da, eta ez horien puntuazio partzialen banakapena, baldintza-orrietan xedatuarekin kontraesanean.
* Laguntza kontratuak adjudikatzeko espediente batzuk eraentzen dituzten baldintza-orrietan jasota agertzen da eskaintza teknikoan baloratu beharreko alderdien banakapena, baina ez haien puntuazio partzialak, balorazio orokor bat baizik ez baita agertzen.
* Hezkuntza Departamentuaren hornidura espedienteetan, Kontratu Publikoei buruzko Foru Legean ezarritako gehieneko balioa kontuan hartuta kalkulatu zen fidantzen zenbatekoa, kalkuluan gehituta aplikatu beharreko BEZa.
* Oro har, laguntza mandatu eta kontratu guztiak errepikakorrak dira denboran, eta Foru Administrazioaren beharrizan iraunkorrei erantzuten diete.
* Orokorki, gastuak justifikatuta, onetsita, kontu-hartzailetzak onartuta eta zuzen kontabilizatuta daude, eta 30 egunetik beherako batez besteko epean ordaintzen dira.
* Halaber, orokorrean, prozedurak ezarri eta aplikatu dira kontrolatze aldera zerbitzuak baldintza-orrietan ezarritako estipulazioen arabera betetzen eta justifikatzen direla eta hornidurak epearen barnean jaso direla, inbentarioan alta hartuta.
* Nabarmendu beharrekoak dira gure lanaren norainokoarekin zerikusia duten geroagoko bi gertaera. Alde batetik, 2016ko apirilean indarrean sartu da Europako zuzentarau bat, administrazio publikorako gauzatutako jardueraren gaineko ehunekoa (% 80) ezartzeari buruzkoa, zeina ente instrumentalek bete egin behar baitute, horrelakotzat hartuak izateko. Hori ikusita, Tracasa bitan banatu da, baldintza hori bete ahal izateko.

Bestalde, eta gure laginean sartu dugun Microsoft produktuen lizentzien errentamenduari buruzko kontratua gauzatzeari dagokionez, berrikusitako kontratua amaitu baino lehen, enpresa horrek auditoretza bat abiarazi zuen, Foru Administrazioaren produktuen hedapenari buruzkoa, kontratua berritze aldera. Auditoretza 2015aren amaieran bukatu zen, eta desdoikuntza handia agertu zuen kontratatutako produktuen (6.200) eta benetan hedatutakoen (12.035) artean. Horrek egoeraren erregularizazioa eskatzen zuen, enpresaren aldeko bi milioi euroan (BEZik gabe) baloratu zena.

Auditoretzaren emaitza eta dauden balizko irtenbideak eta aukerak aztertu eta gero, Informatikaren, Telekomunikazioen eta Berrikuntza Publikoaren Zuzendaritza Nagusiak erabaki du egungo kontratuko buy-out klausula erabiltzea; horrela, gaur egun instalatuta dauden lizentziak eta beste kopuru gehigarri bat jabetzan eskuratu ditu. Horrek guztiak 4,69 milioi euro inguruko kostua izan du. Gastu horri aurre egiteko, Nafarroako Parlamentuak 3,9 milioi euroko kreditu berezi bat onetsi zuen 2016ko maiatzean.

IV.3 Amaierako konklusioa eta gomendioak

**Hortaz,** azken hamarkadetan informatikari lotutako beharrak gehitu direnez, Foru Administrazioak hartu zuen erabakia izan zen kanpoko enpresekin kontratuak egitea eta ente instrumentalei mandatuak agintzea, zeregin horietan jarduten duten bere langileak gehitu gabe. Horren eraginez, enpresa eta ente horiek daukate Foru Administrazioan erabiltzen diren produktu informatiko gehienen gaineko jakintza, eta, beraz, Foru Administrazioa horien eta beraien produktuen mende dago, jardueraren ohiko kudeaketa garatzeko orduan.

Informatikaren, Telekomunikazioen eta Berrikuntza Publikoaren Zuzendaritza Nagusiak ia adjudikazio eta mandatu guztiak zentralizatzen ditu, horretatik eratorritako jardueren kontrola gauzatzeaz gain. Jarduera areagotu denez eta plantilla ez denez ordeztu, batzuetan kontrol hori ente instrumentalei agindu beharrean aurkitzen da. Horrek guztiak dakar erabiltzen diren aplikazio gehienen gaineko jakintza teknikoa galtzea –bereziki, kontratazioen kasuan– eta kudeaketarako hain garrantzitsua den eremu horretan giza faktorea hein batean deskapitalizatzea.

Gure lana egin eta gero, honako hauek gomendatzen ditugu:

* *Informatikako kontratu eta mandatuetatik eratorritako jarduketen kontrolari eusten zaiola bermatzea, Foru Administrazioaren jardueraren eguneroko kudeaketarako daukaten garrantzia kontuan hartuta. Horretarako, zeregin horietan jarduten duten informatikarien plantillaren egokitasuna aztertuko da.*
* *Foru Administrazioaren plantilla organikoa urtero argitaratzea.*
* *Laguntza kontratuen baldintza-orrietako eskaintza teknikoaren balioespen orokorra puntuazio partzialetan banakatzea, baloratu beharreko alderdi bakoitzerako.*
* *Adierazita uztea eskaintza teknikoaren atal bakoitzari esleitutako puntuazio partzialak, dagozkien baldintza-orrietan zehaztuak.*
* *Kontrataziorako administrazio espedienteetako txostenei behar bezala jartzea data, gertaeren ordena logikoari jarraituta.*
* *Aplikatzekoa den araudian ezarritako fidantzen zenbatekoak exijitzea.*
* *Hezkuntza Departamentuak hasitako inbentarioratze-prozedurarekin jarraitzea, ikastetxe publikoetan dauden ondasunei buruzko informazioa hobetze aldera.*

Txosten hau Karen Moreno Orduña auditoreak, lan honen arduraduna izan denak, proposatuta eman da, indarrean dagoen araudian aurreikusitako izapideak bete ondoren.

Iruñean, 2016ko ekainaren 28an

Lehendakaria, Asunción Olaechea Estanga

Eranskinak

I. eranskina. Informatikaren, Telekomunikazioen eta Berrikuntza Publikoaren Zuzendaritza Nagusiaren antolaketa egitura

INFORMATIKAREN, TELEKOMUNIKAZIOEN ETA BERRIKUNTZA PUBLIKOAREN ZUZENDARITZA NAGUSIA

ANTOLAKETAREN ETA BERRIKUNTZA PUBLIKOAREN ZERBITZUA

OSASUN ARLOKO INFORMAZIO SISTEMEN ZERBITZUA

AZPIEGITURA TEKNOLOGIKOEN ETA EUSKARRI ZENTROAREN ZERBITZUA

DEPARTAMENTUETAKO INFORMAZIO SISTEMEN ZERBITZUA

INFORMAZIO SISTEMA KORPORATIBOEN ZERBITZUA

LAGUNTZA ADMINISTRATIBOAREN ATALA

ARAUBIDE JURIDIKOAREN ATALA

Lehendakaritza, Funtzio Publiko, Barne eta Justiziako, Eskubide Sozialetako eta Kirol eta Gazteriako arloetako Proiektuen Atala

Antolaketa, Ebaluazio eta Kalitate Atala

Berrikuntza Publikoaren Atala

Osasun Antolamenduaren Atala

Osasun Historia Elektronikoaren Atala

Arreta Espezializatuko Informazio Sistema Administratiboen Atala

Osasun Sistemetarako Software Arkitekturaren Atala

Ekoizpen Atala

Azpiegitura Teknologikoen Atala

Telekomunikazio Sistemen Atala

Errendimenduaren Kudeaketarako eta Segurtasunerako Atala

Prozedura Elektronikoen Atala

Atariak eta Ezagutza Kudeatzeko Atala

Informazio Sistema Zentralen Atala

Lurraldeko Informazio Sistemen Atala

Garapen Ekonomikoko, Enpleguko, Hezkuntzako, Kulturako eta Herritarrekiko eta Erakundeekiko Harremanetako arloetako Proiektuen Atala

Analisi Estrategikoaren eta Plangintzaren Atala

Landa Garapen, Ingurumen eta Toki Administrazioko, Herri Lanetako eta Etxebizitzako arloetako Proiektuen Atala

2. eranskina Foru Administrazioko informatika zerbitzugintzari buruzko jarduera-adierazleak (2011-2015)

|  |  |  |  |  |  |  |  |
| --- | --- | --- | --- | --- | --- | --- | --- |
| Adierazlea | 2011 | 2012 | 2013 | 2014 | 2015 | Aldea (%)2015/2014 | Aldea (%) 2015/2011 |
| Nafarroako Gobernuko lanpostu kop. (1) | 12.445 | 12.665 | 12.763 | 13.245 | 13.468 | 2 | 8 |
| Tiket kop. (2) | 99.013 | 114.295 | 134.256 | 142.572 | 165.965 | 16 | 68 |
| Tiketen batez bestekoa, eguneko | 271 | 312 | 368 | 391 | 455 | 16 | 68 |
| Tiket moten ehunekoaGorabeheraZerbitzu-ematea | % 65% 35 | % 62% 38 | % 70% 30 | % 69% 31 | % 66% 34 | -410 | 2-3 |
| Tiketen ehunekoa, lehentasunaren arabera:PresakoaHandiaErtainaTxikia | % 3,5% 1,4% 91,8% 3,3 | % 3,5% 1,3% 91,2% 4,0 | % 1,8% 1,9% 86,5% 9,8 | % 1,5% 1,8% 83,5% 13,2 | % 1,6% 1,8% 84,6% 12 | 7-1-9 | -5429-8264 |
| Tiketari konponbidea aurkitzeko batez besteko denbora | 5,83 egun | 7,1 egun | 7,1 egun | 4,4 egun | 3,9 egun | -11 | -33 |
| Tiketari konponbidea aurkitzeko moduen ehunekoa:Aurrez aurrekoaUrrutiko laguntzaAplikazioan/sisteman goi mailara aldatzeaTelefono bidezkoaBestelakoak | % 41% 35-% 16% 8 | % 43% 32-% 14% 11 | % 33% 20% 13% 9% 25 | % 31% 22% 14% 7% 26 | % 30 % 25% 15% 7% 23 | -3147--12 | -27-29--56188 |
| Tiketen ehunekoa, departamentuaren/erakundearen arabera:OsasunaLehendakaritzaInstituzioak, erakunde publikoak, fundazioak eta bestelakoakEkonomia eta OgasunaLanda Garapena, Ingurumena eta Toki Administrazioa Bestelakoak | % 18% 36% 4% 11% 9% 22 | % 29% 32% 10% 9% 9% 11 | % 35% 18% 21% 10% 7% 9 | % 37% 25% 12% 10% 6% 10 | % 36% 26% 11% 10% 7% 10 | -34-8-17- | 100-28175-9-22-55 |
| Lan biziak | 1.882 | 2.366 | 2.802 | 3.453 | 3.912 | 13 | 108 |
| Lanen ehunekoa, departamentuaren arabera:OsasunaInformatikaren, Telekomunikazioen eta Berrikuntza Publikoaren Zuzendaritza NagusiaEkonomia eta Ogasuna LehendakaritzaLanda Garapena, Ingurumena eta Toki AdministrazioaBestelakoak | % 22% 28% 14% 9% 8% 19 | % 27% 27% 18% 7% 6% 15 | % 27% 25% 21% 7% 4% 16 | % 28% 21% 18% 10% 3% 20 | % 28% 20% 15% 11% 6% 20 | ------ | ------ |

(1) Sartu gabe daude Hezkuntza Departamentuaren mende dauden ikastetxeetako ordenagailuak. Adierazi zaigunaren arabera, 16.000 ordenagailu inguru dira, eta horietatik 13.459 baino ez daude inbentariatuta, 2.500 zaharkituta egonda.

(2) Gehitu gabe daude Hezkuntza Departamentuak egin dituen tiketak: 2015ean 2.279 izan ziren, ikastetxeetan in situ gauzatu diren jarduketak zenbatu gabe.

Behin-behineko txostenari aurkeztutako alegazioak

ALEGAZIOAK, FORU ADMINISTRAZIOAN INFORMATIKA KONTRATATZEARI ETA KUDEATZEARI (2011-2015) BURUZKO FISKALIZAZIO-TXOSTENARI AURKEZTUAK

Kontuen Ganberak behin-behineko txostena egin du, 2011-2015 aldian Foru Administrazioan informatika kontratatzeari eta kudeatzeari buruz. Txosten hori igorri didate, alegazioak aurkez ditzadan. Bada, iruzkin bat egin nahiko nuke, txosteneko honako konklusio hauek direla eta:

• Laguntza kontratuen baldintza-orrietako eskaintza teknikoaren balioespen orokorra puntuazio partzialetan banakatzea, baloratu beharreko alderdi bakoitzerako.

• Eskaintza teknikoaren atal bakoitzari esleitutako puntuazio partzialak, dagozkien baldintza-orrietan adierazitakoak, jasota uztea.

Bai baldintza-orrietan bai txostenetan adjudikazio irizpideen banakapen partzialak agertu beharrari dagokionez, administrazio kontratazioaren arloko jurisprudentziak, doktrinak eta fiskalizazio erakundeek behin eta berriz adierazi diete administrazio kontratatzaileei haien adjudikazioak oinarritzen dituzten balorazioen motibazioa ahalik eta neurri handienean hedatu eta zehaztu behar dutela. Horregatik, Informatikaren, Telekomunikazioen eta Berrikuntza Publikoaren Zuzendaritza Nagusiaren baldintza-orrietan adjudikazio irizpideen banakapenak eta balorazio-neurriak hedatzen joan dira; hori horrela, gaur egun zorrotzagoak dira aztertutako aldian baino.

Zure esanetara nago erakunde horretatik behar diren azalpen guztietarako.

lruñean, 2016ko ekainaren 23an

Lehendakaritzako, Funtzio Publikoko, Barneko eta Justiziako kontseilaria: Mª José Beaumont Aristu

Behin-behineko txostenari aurkeztutako alegazioei Kontuen Ganberak emandako erantzuna

Nafarroako Gobernuko Lehendakaritzako kontseilariak aurkeztutako alegazioak aztertuta, ohar horiek txostenari buruzko azalpentzat hartu ditugu, ez baitute haren edukia aldatzen. Txostenari erantsi zaizkio eta txostena behin betikotzat jo dugu.

Eskerrak eman nahi ditugu lankidetzarengatik eta egindako alegazioen edukiarengatik.

Iruñean, 2016ko ekainaren 28an

Lehendakaria, Asunción Olaechea Estanga